b'\n_START_ARTICLE_\nRuisr\xc3\xa4\xc3\xa4kk\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nRuisr\xc3\xa4\xc3\xa4kk\xc3\xa4 on kooltaan 20-30 senttimetri\xc3\xa4 pitk\xc3\xa4._NEWLINE_Sen h\xc3\xb6yhenpuku on v\xc3\xa4ritykselt\xc3\xa4\xc3\xa4n harmaankellanruskea. Sill\xc3\xa4 on siniharmaa silm\xc3\xa4kulmanjuova ja harmaat rinnansivut, naaraalla harmaa s\xc3\xa4vy on koirasta heikompi. Selk\xc3\xa4puolelta ruisr\xc3\xa4\xc3\xa4kk\xc3\xa4 on voimakkaasti tummat\xc3\xa4pl\xc3\xa4inen. Siiviss\xc3\xa4 on punaruskeat laikut._NEWLINE_Ruisr\xc3\xa4\xc3\xa4k\xc3\xa4n soidin\xc3\xa4\xc3\xa4ni on kaksiosainen, sekunnin v\xc3\xa4lein toistuva r\xc3\xa4\xc3\xa4k-r\xc3\xa4\xc3\xa4k, joka voi jatkua useita tunteja. Muuten lintu on hiljainen._NEWLINE_Vanhin suomalainen rengastettu ruisr\xc3\xa4\xc3\xa4kk\xc3\xa4 on ollut 3 vuotta 3 kuukautta 24 p\xc3\xa4iv\xc3\xa4\xc3\xa4 vanha.\n_START_SECTION_\nLevinneisyys\n_START_PARAGRAPH_\nRuisr\xc3\xa4\xc3\xa4kk\xc3\xa4 pesii Euroopassa 45. leveysasteen pohjoispuolella napapiirille asti sek\xc3\xa4 L\xc3\xa4nsi-Aasiassa. Se on muuttolintu, joka talvehtii Saharan etel\xc3\xa4puolisessa Afrikassa. P\xc3\xa4\xc3\xa4esiintymisalueita ovat Ven\xc3\xa4j\xc3\xa4, Baltian maat ja Valko-Ven\xc3\xa4j\xc3\xa4. Suomessa koko Etel\xc3\xa4-Suomessa, laulavien lintujen parim\xc3\xa4\xc3\xa4r\xc3\xa4t vaihtelevat vuosittain ja alueittain. Euroopan pesim\xc3\xa4kannaksi on arvioitu hieman vajaa 100\xc2\xa0000 paria. Suomessa arvioidaan pesiv\xc3\xa4n noin 7\xc2\xa0000\xe2\x80\x9312\xc2\xa0000 paria. Laji on viime vuosikymmenin\xc3\xa4 runsastunut.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nRuisr\xc3\xa4\xc3\xa4kk\xc3\xa4 el\xc3\xa4\xc3\xa4 pelloilla ja laidunmailla, sek\xc3\xa4 kuivahkoilla ahoilla ja niityill\xc3\xa4. Sit\xc3\xa4 tavataan my\xc3\xb6s rantaniityill\xc3\xa4 ja jopa ruovikoiden reunavy\xc3\xb6hykkeill\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nRuisr\xc3\xa4\xc3\xa4kk\xc3\xa4naaras munii 7-13 harmaa- ja vaalenruskeat\xc3\xa4pl\xc3\xa4ist\xc3\xa4 munaa, joita se hautoo 16-19 vuorokautta. Naaras hoitaa poikaset yksin.\n_START_SECTION_\nRavinto\n_START_PARAGRAPH_\nRuisr\xc3\xa4\xc3\xa4kk\xc3\xa4 sy\xc3\xb6 l\xc3\xa4hinn\xc3\xa4 hy\xc3\xb6nteisi\xc3\xa4. My\xc3\xb6s nilvi\xc3\xa4isi\xc3\xa4, matoja, pieni\xc3\xa4 sammakoita, pikkunis\xc3\xa4kk\xc3\xa4it\xc3\xa4 ja vihreit\xc3\xa4 lehti\xc3\xa4. Ruisr\xc3\xa4\xc3\xa4k\xc3\xa4n herkkua ovat my\xc3\xb6s perhosen toukat.'